SKRIFTLIG FORESPØRGSEL P-1073/00

af Gary Titley (PSE) til Kommissionen

(4. april 2000)

Om: Euratom-lån til ansøgerlandene

I øjeblikket ydes der udelukkende Euratom-lån til ansøgerlandene på grundlag af en forbedring i sikkerheden på deres gamle atomkraftværker fra sovjettiden indtil deres eventuelle lukning.

I en række ansøgerlande, navnlig Bulgarien, Litauen og Slovakiet, tager en sådan restriktiv politik imidlertid slet ikke hensyn til den politiske realitet. For disse regeringer rejser den fuldstændige lukning af deres atomkraftværker yderst vanskelige økonomiske og sociale spørgsmål.

På baggrund af disse vanskeligheder kunne den bedste måde at forene sociale og økonomiske krav med øget nuklear sikkerhed være at erstatte gamle reaktorer af sovjetdesign med moderne reaktorer af vestligt design, som overholder den nyeste sikkerhedsteknologiske standard.

Vil Kommissionen derfor overveje at udvide kriterierne for Euratom-lån for at tage hensyn til den politiske realitet i ansøgerlandene og muliggøre finansiering af nye reaktorer af vestligt design?

Svar afgivet på Kommissionens vegne af af Loyola de Palacio

(8. maj 2000)

Rådets afgørelse 94/179/Euratom af 21. marts 1994 om ændring af afgørelse 77/270/Euratom om bemyndigelse for Kommissionen til at optage Euratom-lån med henblik på bidrag til finansiering af forbedring af sikkerheden og effektiviteten i atomkraftværkerne i visse tredjelande(1) giver Kommissionen bemyndigelse til inden for rammerne af de af Rådet fastsatte beløb (i øjeblikket 400 mio.) at optage lån, hvoraf provenuet kan anvendes til lån til finansiering af projekter, som udelukkende har til formål at styrke sikkerheden og effektiviteten i atomkraftværkerne i udvalgte tredjelande, herunder de ansøgerlande, som producerer elektricitet ved hjælp af kernekraft.

Denne afgørelse åbner også mulighed for finansiering af nye investeringsprojekter, dog kun, hvis de befinder sig i Fællesskabet.

Afgørelsen er bl.a. baseret på artikel 203 i Euratom-traktaten, hvori det er fastsat, at Rådet træffer afgørelse med enstemmighed på forslag af Kommissionen og efter at have indhentet udtalelse fra Europa-Parlamentet.

Der ser ikke ud til at være politisk grobund for at træffe en enstemmig beslutning om også at yde Euratom-lån til nye atomreaktorer, der skal bygges i ansøgerlandene. Kommissionen undersøger dog, hvilke betingelser der skal opfyldes, for at der kan fremsættes et forslag af den art, som det ærede medlem har foreslået.

Hvad prioriteringen angår, mener Kommissionen, at det første problem, der melder sig i ansøgerlandene med hensyn til investeringerne, er finansieringen af demonteringen af forældede atomkraftværker (som ikke kan moderniseres), hvis lukning er blevet drøftet af Kommissionen, og opfyldelsen af sikkerhedsnormerne for de atomkraftværker, som skal forblive i drift indtil videre. Således har Kommissionen den 18. april 2000 besluttet at yde en Euratom-lån til modernisering af afdeling 5 og 6 i atomkraftværket i Kozloduy (Bulgarien). Men når det drejer sig om modernisering af de anlæg, som skal forblive i drift, er Euratom-lånene ikke tilstrækkelige. Det vil derfor være nødvendigt at gøre brug af de finansielle midler, der er til rådighed under PHARE-programmet, ligesom det vil være nødvendigt at arrangere donorkonferencer (således som et er planlagt i forbindelse med nedlukningen af atomkraftværket i Ignalina i Litauen).

(1) EFT L 84 af 29.3.1994.